钦定古今图书集成/明伦汇编/闺媛典/第238卷 > 杜珩妻刘氏
## 钦定古今图书集成/明伦汇编/闺媛典/第238卷 > 杜珩妻刘氏

按《邹县志》：“刘氏，杜珩妻。珩亡，氏年十九，遗子光后仅
一岁。翁姑伯叔欲嫁之，氏矢志不从。翁随没，与姑王
氏共守。家业萧索，灶突无烟，氏勤纺绩养姑。夫弟章
死，妻嫁遗侄甫三岁，氏收育之。章弟瓒盲而跛，妻又
病死，亦遗一子二女，氏又抚之。茹苦五十馀年，年九
十终。奉诏旌表。”